बुहुमाव गिख्रंथाव क’रना जिउसाया सुबुं माहारिनि देहायाव साग्लोबसारनाय समावनो जोंनि हादर आरो रायजोआवबो गोबां सुबुंफोरा साग्लोबसार जादों। बे साग्लोबसारनायाव गोबां सबुंफोरा जिउ गोमानो गोनां जादों। बे जिउ गोमानायाव दाक्थार एबा आसा मावथिफोराबो खारग’याखै। बिदि क’रना जिउसानि गिख्रंथाव थासारिनि थाखाय हादराव गिबि समाव खेबथाम लकदाउन फोसावनानै क’रना जिउसानि साग्लोबसारनायनि जिनज्रिखौ बस’नो नाजादोंमोन । बे समाव हादरनि सोलोंथाइ फसंथानफोर , बायदि फसंथानफोरखौ बन्द खालामदोंमोन। जायनि थाखाय जोंनि रायजोनिफ्राय बायजो रायजोयाव खामानि मावहैनाय रोजा-रोजा सुबुंफोरा खामानि गोमाजानानै गावनि आंगो गामियाव फैनो गोनां जादों। बेल’ नङा रायजोयाव थानाय गोबां दखानाव खामानि मावनानै जाग्रा सुबुंफोराबो खामानि गोमाजानो गोनां जादों । खेबथाम लकदाउन जानायनि उनाव आनलक फोसावफिनदों सोरखारा। बे आनलक समाव गोबां फरायसालिफोरा खुलिफिनजाब्लाबो दिनैसिम थाखो 1 निफ्राय थाखो 5 सिम थानाय फरायसालिया खुलिफिन जायाखै । माब्ला खुलिफिनजागोन रावबो बुंनो हाया। बे लकदाउन एबा आनलक समाव मुवा-बेसादनि बेसेना अख्रां नांजासे बारायनो हमदों। जायनि थाखाय बायनानै जाग्रा सरासनस्रा सुबुंफोरा आफालाव हमनो गोनां जादों। बिदि मुवा-बेसादनि बेसेन बांनायखौ सोरखारा मिथिया नामा ? ना रायजोनि गिदिर-गिदिर मावख’गिरि एबा मन्थ्रि-एम एल ए फोरा हाथाय खालामनानै जाया नामा ना मेगनाव गोगलैयाखै साननांगौ बाथ्रा जानानै फैदों । बिनिखायनो बे मुवा-बेसादफोरनि बारायग्लाबनाय बेसेनफोरखौ सोरखारा मेगन होनानै एसे खमायनो हाब्ला सरासनस्रा सुबुंफोरा एसे रैखा मोनगोनखौ साननो हायो।